Varðskipið Þór er nú á leið frá Siglufirði til Dalvíkur þar sem til stendur að nýta skipið sem rafstöð fyrir bæinn . Þetta verður í fyrsta sinn sem varðskipið Þór er nýtt sem hreyfanleg aflstöð . Þór getur flutt 2MW af rafmagni í land en það er nóg til þess að halda meðalstóru sveitarfélagi gangandi í neyðartilvikum , að því er Landhelgisgæslan greinir frá . Fram kemur , að við hönnun skipsins hafi verið horft til þess að mögulegt yrði að senda rafmagn í land á afskekktum stöðum vegna rafmagnsleysis . Þór lagði af stað klukkan níu í morgun frá Siglufirði áleiðis til Dalvíkur en þangað er áætlað að skipið komi um hádegi , að sögn Gæslunnar .